B4-0503, 0537 και 0550/97

Ψήφισμα σχετικά με τις εκλογές στην Ινδονησία και την κατάσταση στο Ανατολικό Τιμόρ

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την Ινδονησία και το Ανατολικό Τιμόρ,

A. λαμβάνοντας υπόψη ότι οι βουλευτικές εκλογές της 19ης Μαΐου 1997 στην Ινδονησία ήταν κάθε άλλο παρά ελεύθερες και δίκαιες, κυρίως εξαιτίας των εκ μέρους των ινδονησιακών αρχών συνεχιζόμενων αυστηρών περιορισμών των πολιτικών ελευθεριών και των παραβιάσεων των ανθρωπίνων δικαιωμάτων,

Β. λαμβάνοντας υπόψη ότι μία επιτροπή παρακολούθησης των εκλογών, η οποία δεν αναγνωρίζεται από την κυβέρνηση, υποστήριξε ότι σημειώθηκαν συστηματικές παραβιάσεις της εκλογικής νομοθεσίας και ψηφοθηρία υπέρ του κόμματος Golkar,

Γ. λάμβανοντας υπόψη ότι η προεκλογική εκστρατεία υπήρξε η βιαιότερη επί δεκαετίες, κυρίως στο κατεχόμενο Ανατολικό Τιμόρ, όπου τουλάχιστον 34 άτομα σκοτώθηκαν κατά τις τέσσερις ημέρες των εκλογών,

Δ. λαμβάνοντας υπόψη τις πρόσφατες προτάσεις του Εθνικού Συμβουλίου Αντίστασης Maubere (CNRM) που αποσκοπούν να επιτύχουν την ειρηνική επίλυση της σύγκρουσης μέσω της προοδευτικής αποχώρησης των ινδονησιακών στρατευμάτων που θα καταστήσει δυνατή τη δημιουργία των προϋποθέσεων για τη διενέργεια δημοψηφίσματος σχετικά με το μελλοντικό καθεστώς της επικράτειας,

Ε. λαμβάνοντας υπόψη ότι οι ινδονησιακές αρχές εξακολουθούν να αγνοούν όλες τις θέσεις που έχει λάβει η διεθνής κοινότητα για αναγνώριση του δικαιώματος του λαού του Ανατολικού Τιμόρ για αυτοδιάθεση και σεβασμό των δικαιωμάτων του ανθρώπου στην Ινδονησία,

1. καταδικάζει τις αντιδημοκρατικές μεθοδεύσεις των ινδονησιακών αρχών που θίγουν το κύρος των εκλογών[semigr ]

2. καλεί τις ινδονησιακές αρχές να αποφυλακίσουν όλους τους πολιτικούς κρατούμενους και να αναστείλουν τις νομοθετικές διατάξεις που περιορίζουν τα δικαιώματα συμμετοχής στην πολιτική ζωή, καθώς και τα δικαιώματα του συνεταιρίζεσθαι και εκφράζεσθαι[semigr ]

3. εκφράζει την υποστήριξή του στις δημοκρατικές δυνάμεις, οι οποίες μάχονται για τη δημοκρατία και το σεβασμό των δικαιωμάτων του ανθρώπου στην Ινδονησία και το Ανατολικό Τιμόρ[semigr ]

4. καλεί την Κυβέρνηση της Ινδονησίας να λάβει υπόψη την πρόταση για ειρηνική επίλυση της διένεξης που παρουσίασε το CNRM[semigr ]

5. ζητεί να ολοκληρωθούν το συντομότερο δυνατό οι διεξαγόμενες διαπραγματεύσεις μεταξύ της Ινδονησίας και της Πορτογαλίας, υπό την αιγίδα του Γενικού Γραμματέως του ΟΗΕ, καθώς και ο διάλογος εντός του Τιμόρ, και να εξασφαλιστεί η συμμετοχή σε αυτές εκπροσώπων του λαού του Ανατολικού Τιμόρ[semigr ]

6. καλεί την Επιτροπή να υποβάλει έκθεση σχετικά με την κατάσταση στο Ανατολικό Τιμόρ και την παραβίαση των ανθρώπινων δικαιωμάτων στην Ινδονησία και να λάβει όλα τα αναγκαία προς τούτο μέτρα[semigr ]

7. επαναλαμβάνει την απόφασή του να αποσταλεί στο Ανατολικό Τιμόρ αντιπροσωπεία του Ευρωπαϊκού Κοινοβουλίου για να ενημερωθεί για την κατάσταση και να ασκήσει πίεση προς την Κυβέρνηση της Ινδονησίας, προκειμένου αυτή να πάψει να θέτει εμπόδια στις μετακινήσεις της αντιπροσωπείας[semigr ]

8. ζητεί από το Συμβούλιο να τηρήσει τη θέση που είχε λάβει στις 14.6.1995 όσον αφορά το Ανατολικό Τιμόρ και την Ινδονησία[semigr ]

9. καλεί την Επιτροπή να στηρίξει τα σχέδια που στοχεύουν στην ενίσχυση της δημοκρατίας και των κανόνων δικαίου στην Ινδονησία[semigr ]

10. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Κυβέρνηση της Ινδονησίας, τον Γενικό Γραμματέα των Ηνωμένων Εθνών και τον Ύπατο Αρμοστή των Ηνωμένων Εθνών για τα Δικαιώματα του Ανθρώπου.